LontooBritannian parlamentin alahuone on jälleen tyrmännyt pääministeri Theresa Mayn neuvotteleman EU-erosopimuksen. Sopimus kaatui tiistai-iltana parlamentissa murskaluvuin 391–242.

Parlamentti valmistautuu tällä viikolla vielä kahteen parlamenttiäänestykseen. Keskiviikkona parlamentti äänestää sopimuksettomasta erosta. Jos siihen ei päädytä, torstaina äänestetään siitä, pyydetäänkö EU:lta jatkoaikaa brexitin toteuttamiseen.

Näin tiistain äänestys muutti asetelmia brexitin sekoittamassa brittipolitiikassa.

1. Theresa Mayn EU-erosopimus on kuollut ja kuopattu

Näyttää mahdottomalta, että pääministeri Theresa May yrittäisi uudelleen sopimuksensa hyväksyttämistä parlamentissa. Kansanedustajat hylkäsivät sopimuksen 149 äänen enemmistöllä. Jos tappio olisi ollut 50 äänen luokkaa, olisi Mayn sopimus vielä voinut lähteä uudelle kierrokselle.

Mutta Britannian poliitikassa epänormaalista on tullut normaalia.

Jos brexit-prosessi saa torstain äänestyksen myötä jatkoaikaa eikä Mayn mallille löydy vaihtoehtoja, voi jo kahteen kertaan tapettu sopimus nousta vielä vampyyrin tapaan kuolleista.

2. Sopimuksettoman eron riski kasvoi

Britannian parlamentin odotetaan hylkäävän sopimuksettoman eron äänestyksessä keskiviikkona.

Mutta parlamentin tahto yksin ei vielä äkkieroa estä, sillä eroprosessi on jo käynnissä.

Sopimukseton ero pysyy oletusvaihtoehtona, jos Britannia ei saa maaliskuun 29. päivän eropäivälleen lykkäystä tai pääse EU:n kanssa yhteisymmärrykseen eron toteuttamistavasta mahdollisen jatkoajan päätteeksi.

3. Mayn asema on entistäkin kiikkerämpi

Moni Britanniassa kysyy mitä virkaa on pääministerillä, joka kärsii rökäletappion toisensa jälkeen.

Maytä on kuitenkin vaikea kammeta toimestaan väkisin. Selkeää seuraajaehdokasta ei ole, ja aiemmat epäluottamusmenettelyt ovat törmänneet seinään.

May itse ei ole ilmoittanut aikeistaan lähteä. Hän näyttää kokevan brexitin toteuttamisen velvollisuudekseen.

4. "Pehmeämmän brexitin" kannattajat saivat tuulta purjeisiinsa

Theresa Mayn sopimusneuvotteluja määrittelivät hänen tiukat reunaehtonsa. Hän ei halunnut Britannian pysyvän EU:n sisämarkkinoilla tai tulliliitossa.

Parlamentissa voisi kuitenkin olla enemmistön tuki läheisemmille EU-suhteille – esimerkiksi oppositiossa olevan työväenpuolueen ajamalle pysyvän tulliliittojäsenyyden kaltaiselle mallille.

Lähipäivinä nähdään, onnistuuko parlamentti kaappaamaan brexit-prosessin aloitteen hallitukselta erilaisen EU-eron aikaansaamiseksi.

5. Uudelle kansanäänestykselle on entistä paremmat perusteet

Parlamentille ei kelpaa Mayn eromalli ja se hylkää keskiviikkona todennäköisesti myös sopimuksettoman eron.

Selvää ei ole sekään, onko parlamentissa enemmistöä Norjan kaltaisille läheisille suhteille, sillä sellaisissa Britannia jäisi vaikutusvallattomaksi EU:n sääntöjen noudattajaksi.

Uuden kansanäänestyksen kannattajat ajattelevatkin, että jos mikään eromalli ei kelpaa, EU-eroa pitäisi harkita vielä uudelleen. Parlamentissa ajatukselle ei toistaiseksi ole ollut tukea.

Ilkka Kemppinen / Yle

Lue myös:

Britannian yritysmaailma pettyi parlamentin äänestykseen: "Sirkukselle on saatava loppu"

Britannian parlamentti äänestää tänään hallitsemattomasta brexitistä

Taas rökäletappio pääministeri Maylle – brittiparlamentti äänesti brexit-sopimuksen suurinumeroisesti kumoon